text:
счетоводителите (МФС) с цел повишаване на професионалната квалификация на одиторите посредством съблюдаването на стандартите и етичните норми от професионалните организации, организациите за одит и одиторите.
 ГЛАВА 12
 Сътрудничество в областта на банковото дело, застраховането и другите финансови услуги
 Член 221
 Страните изразяват съгласие относно значението на ефективно законодателство и практики и на установяването на сътрудничество в областта на финансовите услуги със следните цели:
 а)
 подобряване на регулирането на финансовите услуги;
 б)
 гарантиране на ефективна и адекватна защита за инвеститорите и ползвателите на финансови услуги;
 в)
 допринасяне за стабилността и целостта на световната финансова система;
 г)
 насърчаване на сътрудничеството между различните участници във финансовата система, включително регулаторните и надзорните органи;
 д)
 гарантиране на независим и ефективен надзор.
 Страните насърчават регулаторното сближаване с признатите международни стандарти за стабилни финансови системи.
 ГЛАВА 13
 Сътрудничество в областта на информационното общество
 Член 222
 Страните насърчават сътрудничеството за развитието на информационното общество в полза на гражданите и предприятията посредством масовото наличие на информационни и комуникационни технологии (ИКТ) и посредством по-добро качество на услугите на достъпни цени. Това сътрудничество е насочено към стимулирането на конкуренцията и отвореността на пазарите на ИКТ и към насърчаването на инвестициите в сектора.
 Член 223
 Сътрудничеството обхваща, наред с друго, обмен на информация и най-добри практики във връзка с изпълнението на инициативи за информационното общество, като се обръща особено внимание по-специално на:
 а)
 създаване на ефективна регулаторна рамка за сектора на ИКТ;
 б)
 насърчаване на широколентовия достъп;
 в)
 разработване на съвместими електронни услуги;
 г)
 гарантиране на защитата на данните; и
 д)
 разработване на роуминг услуги.
 Член 224
 Страните насърчават сътрудничеството между регулаторите в областта на ИКТ, включително електронните комуникации, в Европейския съюз и Република Казахстан.
 ГЛАВА 14
 Сътрудничество в областта на туризма
 Член 225
 Страните си сътрудничат в областта на туризма с цел засилване на развиването на конкурентоспособен и устойчив туристически сектор в качеството му на източник на икономически растеж, създаване на възможности, трудова заетост и обмен.
 Член 226
 Сътрудничеството се основава на следните принципи:
 а)
 зачитане на интегритета и интересите на местните общности, и по-специално в селските райони;
 б)
 значение на запазването на културното и историческото наследство; и
 в)
 положително взаимодействие между туризма и съхраняването на околната среда.
 Член 227
 Сътрудничеството се съсредоточава върху следните теми:
 а)
 обмен на информация, най-добри практики,опит и ноу-хау, включително относно иновативни технологии;
 б)
 установяване на стратегическо партньорство между представителите на публичния и на частния сектор и на общността, за да се подкрепи устойчивото развитие на туризма;
 в)
 насърчаване и разработване на туристически продукти и пазари, инфраструктура, човешки ресурси и институционални структури, както и набелязване и премахване на пречките пред туристическите услуги;
 г)
 разработване и изпълнение на ефикасни политики и стратегии, включващи целесъобразни правни, административни и финансови аспекти;
 д)
 обучения и изграждане на капацитет в областта на туризма с цел повишаване на стандартите за обслужване; и
 е)
 развитие и насърчаване на туристическа дейност, в която участва местното население, и други видове туризъм по устойчив начин.
 ГЛАВА 15
 Сътрудничество в областта на селското стопанство и развитието на селските райони
 Член 228
 Страните си сътрудничат с цел насърчаване


text:
на развитието на селското стопанство и селските райони, и по-специално чрез постепенното сближаване на политиките и законодателството.
 Член 229
 Сътрудничеството обхваща, наред с друго, следните области:
 а)
 улесняване на взаимното разбиране на политиките за развитие на селското стопанство и селските райони;
 б)
 обмен на най-добри практики при планирането, оценяването и изпълнението на политиките за развитие на селското стопанство и селските райони;
 в)
 споделяне на знания и най-добри практики относно политиките за развитие на селските райони, за да се насърчат социалното и икономическото благоденствие на жителите на селските райони;
 г)
 насърчаване на модернизирането и устойчивостта на селскостопанското производство;
 д)
 подобряване на конкурентоспособността на селскостопанския сектор и на ефикасността и прозрачността на пазарите;
 е)
 обмен на опит относно географските означения на селскостопански продукти и храни, относно политиките по качеството и техните механизми за контрол, относно гарантирането на безопасността на храните и относно развиването на производството на биологични селскостопански продукти;
 ж)
 разпространяване на знания и насърчаване на обучението в областта на новите техники на селскостопанските производители;
 з)
 насърчаване на сътрудничеството по аграрно-промишлени инвестиционни проекти, по-специално във връзка с развиването на животновъдния сектор и сектора на културите;
 и)
 обмен на опит във връзка с политики, свързани с устойчивото развитие на аграрната промишленост и обработката и разпространението на селскостопански продукти.
 ГЛАВА 16
 Сътрудничество в областта на трудовата заетост, трудовите отношения, социалната политика и равните възможности
 Член 230
 Страните насърчават установяването на диалог и си сътрудничат във връзка с насърчаването на Програмата за достоен труд на МОТ, политиката по заетостта, условията на живот и на труд и здравето и безопасността на работното място, социалния диалог, социалната закрила, социалното приобщаване и борбата с дискриминацията, както и справедливото третиране на работници, които законно пребивават и работят в другата страна.
 Член 231
 Страните преследват целите, обхванати от член 230, включително посредством сътрудничество и обмен на практики в следните области:
 а)
 повишаване на качеството на живот и осигуряване на по-добра социална среда;
 б)
 засилване на социалното приобщаване и повишаване на степента на социална закрила за всички работници и осъвременяване на системите за социална закрила от гледна точка на тяхното качество, достъпност и финансова устойчивост;
 в)
 намаляване на бедността и подобряване на социалното сближаване и защитата на уязвимите лица;
 г)
 борба с дискриминацията в областта на трудовата заетост и социалната сфера в съответствие със задълженията на всяка страна съгласно международните стандарти и конвенции;
 д)
 насърчаване на активни мерки за пазара на труда и подобряване на ефикасността на службите по заетостта;
 е)
 откриване на повече и по-добри работни места с достойни условия на труд;
 ж)
 подобряване на условията на живот и труд и повишаване на степента на защита на здравето и безопасността на работното място;
 з)
 увеличаване на равенството между половете чрез насърчаване на участието на жените в социалния и икономическия живот и осигуряване на равни възможности за мъжете и жените в сферите на заетостта, образованието, обучението, икономиката, обществения живот и процеса на вземане на решения;
 и)
 повишаване на качеството на трудовото право и осигуряване на по-добра защита за работниците;
 й)
 засилване и насърчаване на социалния диалог, в това число увеличаване на

type: contracts

jurisdiction: EU


text:
капацитета на социалните партньори.
 Член 232
 Страните потвърждават отново своя ангажимент да прилагат ефективно действащите конвенции на МОТ.
 Страните, като вземат предвид Декларацията на министрите от Икономическия и социален съвет на ООН относно постигането на пълна и продуктивна трудова заетост и достойни условия на труд за всички от 2006 г., признават, че пълната и продуктивна трудова заетост и достойните условия на труд за всички са ключови елементи от устойчивото развитие.
 Страните насърчават, в съответствие с Декларацията на МОТ относно основните принципи и права в областта на труда от 1998 г., участието на всички заинтересовани страни, по-специално на социалните партньори, в изготвянето на съответните социални политики и в сътрудничеството между Европейския съюз и Република Казахстан съгласно настоящото споразумение.
 Страните се стремят към засилване на сътрудничеството по въпросите, свързани с достойните условия на труд, трудовата заетост и социалната политика, на всички съответни форуми и организации.
 ГЛАВА 17
 Сътрудничество в областта на здравеопазването
 Член 233
 Страните развиват своето сътрудничество в областта на общественото здраве с цел да повишат защитата на здравето на човека и да намалят неравнопоставеността в здравеопазването в съответствие с общите ценности и принципи в областта на здравеопазването и като предпоставка за устойчиво развитие и икономически растеж.
 Член 234
 Сътрудничеството засяга профилактиката и контрола на заразните и незаразните болести, включително посредством обмен на здравна информация, насърчаване на подход, при който здравето е в центъра на всички политики, сътрудничество с международни организации, по-специално Световната здравна организация, и насърчаване на прилагането на международните споразумения в областта на здравеопазването, като Рамковата конвенция за контрол на тютюна на Световната здравна организация от 2003 г. и Международните здравни правила.
 ДЯЛ V
 СЪТРУДНИЧЕСТВО В ОБЛАСТТА НА СВОБОДАТА, СИГУРНОСТТА И ПРАВОСЪДИЕТО
 Член 235
 Принципи на правовата държава и зачитане на правата на човека и основните свободи
 В процеса на сътрудничество съгласно настоящия дял страните придават специално значение на насърчаването на принципите на правовата държава, включително на независимостта на съдебната власт, достъпа до правосъдие и правото на справедлив процес, и зачитането на правата на човека и основните свободи.
 Страните си сътрудничат с цел укрепване на функционирането на институциите, включително във връзка с правоприлагането, наказателното преследване, правораздаването, предотвратяване и борба с корупцията.
 Член 236
 Правно сътрудничество
 Страните развиват сътрудничеството по граждански и търговски дела, що се отнася до преговорите, ратифицирането и прилагането на многостранни конвенции за съдебно сътрудничество по граждански дела, и по-специално конвенциите на Хагската конференция по международно частно право.
 Страните подобряват сътрудничеството по наказателноправни въпроси, в това число в областта на правната взаимопомощ. Това може да включва, когато е целесъобразно и при спазване на приложимите процедури, присъединяване към конвенциите на Съвета на Европа в областта на наказателните производства и тяхното прилагане, прилагане на съответните международни инструменти на ООН и сътрудничество с Евроюст.
 Член 237
 Защита на личните данни
 Страните си сътрудничат, за да гарантират висока степен на защита на личните данни, като обменят най-добри практики и опит и вземат под внимание европейските и международните правни инструменти и стандарти.
 Това може да включва, когато е целесъобразно и при спазване на приложимите процедури, присъединяване и прилагане от страна на Република


text:
Казахстан на Конвенцията на Съвета на Европа за защита на лицата при автоматизираната обработка на лични данни и допълнителния протокол към нея.
 Член 238
 Сътрудничество в областта на миграцията, убежището и управлението на границите
 1. Страните потвърждават значението, което отдават на управлението на миграционните потоци. Сътрудничеството се основава на взаимни консултации между страните и се провежда съгласно приложимото действащо законодателство.
 2. В контекста на сътрудничеството за предотвратяване на незаконната миграция и борба с нея страните се договарят, че:
 а)
 Република Казахстан приема обратно всички свои граждани, незаконно пребиваващи на територията на държава — членка на Европейския съюз, по искане на тази държава членка и без необосновано забавяне; и
 б)
 всяка държава — членка на Европейския съюз, приема обратно всички свои граждани, незаконно пребиваващи на територията на Република Казахстан, по искане на Република Казахстан и без необосновано забавяне.
 3. Държавите — членки на Европейския съюз, и Република Казахстан издават на своите граждани документи за самоличност, които са подходящи за целите на параграф 2, без допълнителни формалности, различни от посочените в настоящия член, и без необосновано забавяне. Когато лицето, което трябва да бъде прието обратно, не притежава никакви документи или други доказателства за своето гражданство, компетентните дипломатически и консулски представителства на съответната държава членка или на Република Казахстан, при поискване от Република Казахстан или от съответната държава членка, предприемат необходимото, за да проведат интервю с лицето с цел да установят неговото гражданство, без допълнителни формалности и без необосновано забавяне.
 4. Страните се договарят да установят всеобхватен диалог по въпросите, свързани с миграцията, в съответствие с Глобалния подход към миграцията и мобилността, наред с друго, с цел да се разгледа възможността за евентуално договаряне на споразумение между Европейския съюз и Република Казахстан за уреждане на конкретните задължения на държавите — членки на Европейския съюз, и Република Казахстан във връзка с обратното приемане, включително задължението за обратно приемане на граждани на други държави и на лица без гражданство, както и с цел да се разгледа възможността за евентуално успоредно договаряне на споразумение за облекчаване на визовия режим за гражданите на Европейския съюз и на Република Казахстан.
 Член 239
 Консулска защита
 Република Казахстан се съгласява дипломатическите и консулските органи на всяка държава — членка на Европейския съюз, представена в Република Казахстан, да предоставят защита на всеки гражданин на държава — членка на Европейския съюз, чиято държава не разполага с достъпно постоянно представителство в Република Казахстан, при същите условия като на гражданите на тази държава — членка на Европейския съюз.
 Член 240
 Борба с изпирането на пари и финансирането на тероризма
 Страните си сътрудничат с цел предотвратяване на използването на техните финансови и съответни нефинансови сектори за изпиране на приходите от престъпни дейности като цяло и от престъпления, свързани с наркотици, в частност, и за финансиране на тероризма в съответствие с международните стандарти за борба с изпирането на пари и финансирането на тероризма, приети от Специалната група за финансови действия (Financial Action Task Force). Това сътрудничество обхваща възстановяването, изземването, конфискуването и връщането на активи или финансови средства, придобити в резултат на престъпления.
 Сътрудничеството позволява обмен на


text:
необходимата информация в рамките на съответното законодателство и международни ангажименти на страните.
 Член 241
 Забранени наркотични вещества
 Страните си сътрудничат по установяването на балансиран и интегриран подход към въпросите, свързани с наркотичните вещества, по-специално незаконния трафик на наркотични и психотропни вещества и прекурсори за тях. Политиките и дейностите в областта на наркотичните вещества са насочени към укрепването на структурите за борба с предлагането и търсенето на наркотични и психотропни вещества и прекурсори за тях посредством по-голямо координиране и засилено сътрудничество между компетентните органи, целящи намаляване на трафика, доставките и търсенето на забранени наркотични вещества и засилване на мерките за превенция, лечение и възстановяване при надлежно спазване на правата на човека.
 Сътрудничеството е насочено също така към намаляване на вредите, свързани с наркотичните вещества, към справяне с производството и употребата на синтетични наркотици и към ефективна превенция на отклоняването на прекурсори, използвани за незаконното производство на наркотични и психотропни вещества.
 Страните се споразумяват относно средствата за сътрудничество за постигане на тези цели. Дейностите се основават на общоприети принципи съгласно насоките на съответните международни конвенции и инструменти и тези на Плана за действие ЕС—Централна Азия за борба с наркотиците.
 Член 242
 Борба с организираната и транснационалната престъпност и корупцията
 Страните си сътрудничат с цел предотвратяване на всички видове организирани, икономически, финансови и транснационални престъпни дейности и борба с тях, включително контрабанда и трафик на хора, трафик на наркотици, трафик на оръжие, присвояване, измами, фалшифициране, подправяне на документи и корупция в публичния и частния сектор, посредством пълно спазване на своите съществуващи международни задължения в тази област.
 Страните насърчават задълбочаването на двустранното, регионалното и международното сътрудничество между правоприлагащите органи, включително обмена на най-добри практики и евентуално сътрудничество с агенциите на Европейския съюз.
 Страните се ангажират да прилагат ефективно съответните международни стандарти, по-специално стандартите, залегнали в Конвенцията на ООН срещу транснационалната организирана престъпност от 2000 г. и трите протокола към нея и Конвенцията на ООН срещу корупцията от 2003 г. Сътрудничеството може да включва, когато е целесъобразно и при спазване на приложимите процедури, присъединяване от страна на Република Казахстан към съответните инструменти на Съвета на Европа за предотвратяване и борба с корупцията и тяхното прилагане.
 Член 243
 Борба с престъпленията в кибернетичното пространство
 Страните засилват сътрудничеството, включително чрез обмен на най-добри практики, с цел предотвратяване и борба с престъпления, извършени чрез използването на електронни съобщителни мрежи и информационни системи или срещу такива мрежи и системи.
 ДЯЛ VI
 ДРУГИ ПОЛИТИКИ ЗА СЪТРУДНИЧЕСТВО
 ГЛАВА 1
 Сътрудничество в областта на образованието и обучението
 Член 244
 Страните си сътрудничат в сферата на образованието и обучението с цел насърчаване на модернизирането на системите за образование и обучение в Република Казахстан и сближаването им с политиките и практиките на Европейския съюз. Страните си сътрудничат с цел насърчаване на ученето през целия живот и стимулират сътрудничеството и прозрачността на всички равнища на образованието и обучението. Страните обръщат също така особено внимание върху мерки, насочени към стимулиране на междуинституционалното сътрудничество, насърчаване на мобилността на студенти, представители на академичната общност, служители от администрацията, научни работници и млади хора и насърчаване на обмена на информация


text:
и опит.
 Страните насърчават единно координиране на действията в контекста на образователните системи съгласно европейските и международните стандарти и най-добри практики.
 ГЛАВА 2
 Сътрудничество в областта на културата
 Член 245
 Страните насърчават сътрудничество в областта на културата, което зачита културното разнообразие, с цел да засилят взаимното разбирателство и опознаването на съответните си култури.
 Страните полагат усилия за предприемането на подходящи мерки с цел насърчаване на културния обмен и на съвместни инициативи в различни културни сфери.
 Страните провеждат консултации и развиват взаимноизгодно сътрудничество в контекста на многостранни международни споразумения и международни организации, като Организацията за образование, наука и култура на ООН (ЮНЕСКО). Страните обменят също така виждания по въпросите на културното разнообразие, насочени, наред с друго, към насърчаването на принципите на Конвенцията на ЮНЕСКО за опазване и насърчаване на многообразието от форми на културно изразяване от 2005 г. и към изпълнението на проекти в контекста на Международното десетилетие за сближаване на културите за периода 2013—2022 г., обявено от Общото събрание на ООН.
 Страните насърчават провеждането на съвместни дейности, програми и планове, както и обмена на най-добри практики в сферата на обучението и изграждането на капацитет за творци и професионалисти и организации от сферата на културата.
 ГЛАВА 3
 Сътрудничество в областта на научните изследвания и иновациите
 Член 246
 Страните насърчават сътрудничеството:
 а)
 във всички области на гражданските научни изследвания и научното и технологично развитие въз основа на взаимна изгода и при условие че е налице подходяща и ефективна защита на правата върху интелектуалната собственост; и
 б)
 с цел стимулиране на иновациите.
 Член 247
 Сътрудничеството включва:
 а)
 диалог по политиките и обмен на научна и технологична информация;
 б)
 обмен на информация и най-добри практики относно иновациите и пазарната реализация на научните изследвания и развойната дейност, включително инструментите за подкрепа за новосъздадени технологични предприятия, развитието на клъстери и достъпа до финансиране;
 в)
 улесняване на достъпа в достатъчна степен до съответните програми за научни изследвания и иновации на всяка от страните;
 г)
 повишаване на научноизследователския капацитет в научноизследователските структури на Република Казахстан и улесняване на тяхното участие в Рамковата програма за научни изследвания и иновации на Европейския съюз и в други възможни инициативи, финансирани от Европейския съюз;
 д)
 разработване и насърчаване на съвместни проекти за научни изследвания и иновации;
 е)
 насърчаване на пазарната реализация на резултатите от съвместни проекти за научни изследвания и иновации;
 ж)
 улесняване на достъпа на нови технологии до вътрешния пазар на страните;
 з)
 организиране на обучения и програми за мобилност за научни работници, изследователи и друг персонал, участващ в научните изследвания и иновациите в двете страни;
 и)
 улесняване, в рамките на приложимото законодателство, на свободното движение на научни работници, участващи в дейности, които попадат в обхвата на настоящото споразумение, и на трансграничното движение на стоки, предназначени за употреба в такива дейности;
 й)
 други форми на сътрудничество в областта на научните изследвания и иновациите, включително чрез регионални подходи и инициативи, въз основа на взаимно съгласие.
 Член 248
 При провеждането на дейностите по сътрудничество, посочени в член 247, следва да се търси полезно взаимодействие с регионални и други дейности, извършвани в рамките на


text:
по-широко финансово сътрудничество между Европейския съюз и Република Казахстан, както е посочено в членове 261 и 262.
 ГЛАВА 4
 Сътрудничество в областта на медиите и аудио-визуалната сфера
 Член 249
 Страните насърчават сътрудничеството в областта на медиите и аудио-визуалната сфера, включително чрез обмен на информация и обучение за журналисти и други работещи в медиите, киното и аудио-визуалната сфера.
 Член 250
 Страните обменят информация и най-добри практики за насърчаване на независимостта и професионализма на медиите въз основа на стандартите, определени в приложимите международни конвенции, включително тези на ЮНЕСКО и на Съвета на Европа, когато е приложимо.
 ГЛАВА 5
 Сътрудничество с гражданското общество
 Член 251
 Страните продължават и укрепват своя диалог под формата на срещи и консултации и си сътрудничат относно ролята на гражданското общество със следните цели:
 а)
 засилване на контактите и обмен на информация и опит между всички сектори на гражданското общество в Европейския съюз и в Република Казахстан, предоставяне на възможност на представителите на гражданското общество на всяка от страните да се запознаят с процесите на консултации и диалог с публичните институции и социалните партньори на другата страна, по-специално с цел допълнително включване на гражданското общество в публичния процес на изготвяне на политики;
 б)
 осигуряване на участието на гражданското общество в отношенията между Европейския съюз и Република Казахстан, по-специално в прилагането на настоящото споразумение;
 в)
 насърчаване на изграждането на по-голям капацитет и установяването на по-голяма независимост и прозрачност в гражданското общество и оказване на подкрепа за ролята му в икономическото, социалното и политическото развитие на всяка от страните.
 Страните подкрепят установяването на взаимоотношения между неправителствени организации от Европейския съюз и Република Казахстан.
 Страните оказват подкрепа за съответните институции и неправителствени организации, които извършват дейности в сферата на правата на човека. Страните обменят цялата необходима информация относно програмите за сътрудничество официално и редовно, и поне веднъж годишно.
 ГЛАВА 6
 Сътрудничество в сферата на спорта и физическата активност
 Член 252
 Страните насърчават сътрудничеството в сферата на спорта и физическата активност с цел насърчаване на здравословния начин на живот сред всички възрастови групи, популяризиране на социалните функции и образователната стойност на спорта и борба със заплахите за спорта, като например допинга, расизма и насилието. Сътрудничеството включва по-специално обмен на информация и добри практики.
 ГЛАВА 7
 Сътрудничество в областта на гражданската защита
 Член 253
 Страните признават нуждата от управление на природните бедствия и бедствията, причинени от човека, както на своята територия, така и в световен мащаб.
 С цел повишаване на устойчивостта на своето общество и инфраструктура страните потвърждават намерението си да подобрят мерките за превенция, смекчаване на последиците, подготвеност и ответни действия във връзка с природните бедствия и бедствията, причинени от човека, и да си сътрудничат по подходящ начин на двустранно и многостранно политическо равнище, за да постигнат по-добри резултати при управлението на риска от бедствия в световен мащаб.
 При условие че има достатъчно ресурси, сътрудничеството подкрепя:
 а)
 взаимодействието между компетентните органи, други организации и лица, които извършват дейности в сферата на гражданската защита;
 б)
 координирането на взаимопомощта в случай на бедствия, ако това бъде поискано;
 в)
 обмена на опит в повишаването на информираността


text:
на населението относно подготвеността при бедствия;
 г)
 обучението, опреснителното обучение, усъвършенстването на умения и обучението на специалисти в сферата на гражданската защита и при използването на системи за ранно предупреждение.
 ГЛАВА 8
 Сътрудничество в областта на дейностите, свързани с космическото пространство
 Член 254
 Страните насърчават, когато е целесъобразно, дългосрочното сътрудничество в сферите на космическите научни изследвания и развойна дейност за мирни цели. Страните обръщат специално внимание на инициативите, които предвиждат да допълнят съответните им дейности, свързани с космическото пространство.
 Член 255
 Страните могат да си сътрудничат в сферите на сателитната навигация, наблюдението на земята, космическите научни изследвания и в други сфери в зависимост от своите интереси.
 ГЛАВА 9
 Сътрудничество в областта на защитата на потребителите
 Член 256
 Страните си сътрудничат за гарантирането на високо равнище на защита на потребителите и за постигането на съвместимост между своите системи за защита на потребителите.
 Сътрудничеството може да обхване, когато е целесъобразно:
 а)
 обмена на най-добри практики във връзка с политиката за потребителите, включително качество на стоките и изисквания за безопасност, и организирането на система за наблюдение на пазара и механизъм за обмен на информация;
 б)
 насърчаването на обмена на опит във връзка със системите за защита на потребителите, включително законодателството в областта на защитата на потребителите и неговото прилагане, безопасността на потребителските стоки, повишаването на информираността и предоставянето на повече права на потребителите и средствата за защита на потребителите;
 в)
 осигуряването на обучения за административни служители и други лица, представляващи интересите на потребителите;
 г)
 насърчаването на развитието на независими потребителски организации и на контактите между представители на потребителите.
 ГЛАВА 10
 Регионално сътрудничество
 Член 257
 Страните насърчават взаимното разбирателство и двустранното сътрудничество в областта на регионалната политика с цел подобряване на условията на живот и увеличаване на участието на всички региони в социалното и икономическото развитие на страните.
 Член 258
 Страните подкрепят и засилват участието на местните и регионалните органи в регионалното сътрудничество в съответствие с действащите международни споразумения и договорености с цел разработване на мерки за изграждане на капацитет и насърчаване на засилването на регионалните икономически и стопански мрежи.
 Член 259
 Страните засилват и насърчават развитието на елементи на регионалното сътрудничество в областите, обхванати от настоящото споразумение, наред с друго, транспорта, енергетиката, съобщителните мрежи, културата, образованието, научните изследвания, туризма, водните ресурси и околната среда, гражданската защита и други области, които имат отношение към регионалното сътрудничество.
 ГЛАВА 11
 Сътрудничество в областта на държавната служба
 Член 260
 1. Страните улесняват обмена на опит и знания във връзка с прилагането на международните най-добри практики в публичните и държавните служби и с изграждането на капацитет за публичните и държавните служители и тяхното професионално развитие и обучение.
 2. Страните улесняват диалога относно мерките, насочени към подобряване на качеството на публичните служби, и относно съвместните усилия за насърчаване на многостранното сътрудничество в контекста на регионалната платформа на публичните служби в Република Казахстан.
 3. В посочения в параграф 2 контекст страните си сътрудничат, наред с друго, чрез улесняване на:
 а)
 обмена на експерти;
 б)
 организирането на семинари; и
 в)
 организирането на дейности по обучение.
 ДЯЛ VII
 ФИНАНСОВО И ТЕХНИЧЕСКО СЪТРУДНИЧЕСТВО


text:
Член 261
 Страните продължават и засилват настоящото си финансово и техническо сътрудничество въз основа на всеобхватно партньорство и въз основа на принципите на взаимен интерес, реципрочност, прозрачност, предсказуемост и взаимна защита на интересите на страните.
 За постигане на целите на настоящото споразумение Република Казахстан може да получи финансова помощ от Европейския съюз под формата на безвъзмездни средства и заеми, включително в партньорство с Европейската инвестиционна банка и други международни финансови институции.
 Финансовата помощ може да бъде предоставена съгласно съответните регламенти, уреждащи многогодишната финансова рамка на Европейския съюз (27), по-специално под формата на обмен на експерти, провеждане на научни изследвания, организиране на форуми, конференции, семинари, обучения, предоставяне на безвъзмездни средства в подкрепа на програмите и проектите за развитие и изпълнение. Към предоставяното от Европейския съюз финансиране се прилагат Финансовият регламент (28) и правилата за неговото изпълнение (29).
 Финансовата помощ се основава на годишни програми за действие, изготвени от Европейския съюз след консултации с Република Казахстан.
 Европейският съюз и Република Казахстан могат да съфинансират програми и проекти. Страните координират програмите и проектите за финансово и техническо сътрудничество и обменят информация за всички източници на помощ.
 Ефективността на помощта, така както е определена в Парижката декларация на ОИСР за ефективността на помощта, в Принципната стратегия на Европейския съюз за реформа на техническото сътрудничество и в докладите на Европейската сметна палата и в резултат на опита от приключилите и текущите програми за сътрудничество на Европейския съюз в Република Казахстан, представлява основата за предоставянето на финансова помощ от Европейския съюз на Република Казахстан.
 Член 262
 Страните усвояват финансовата и техническата помощ в съответствие с принципите на добро финансово управление и си сътрудничат в защитата на финансовите интереси на Европейския съюз и на Република Казахстан. Страните предприемат ефективни мерки за предотвратяване и борба с нередностите (30), измамите, корупцията и всички други незаконни дейности в ущърб на бюджета на Европейския съюз и на Република Казахстан посредством правна взаимопомощ и друга помощ в областите, които попадат в приложното поле на настоящото споразумение.
 Всяко по-нататъшно споразумение или инструмент за финансиране, което или който се сключва между страните по време на прилагането на настоящото споразумение, съдържа конкретни клаузи относно финансовото сътрудничество, уреждащи инспекциите и контрола на място.
 Член 263
 За осигуряването на оптимално използване на наличните ресурси страните се ангажират да гарантират, че приносът на Европейския съюз е тясно координиран с приноса от други източници, трети държави и международни финансови институции.
 Член 264
 Предотвратяване
 Страните редовно проверяват дали операциите, финансирани със средства от Европейския съюз и съфинансирани със средства от Република Казахстан, са били правилно изпълнени и предприемат всички подходящи мерки за предотвратяване на нередностите, измамите, корупцията и всички други незаконни дейности, засягащи финансовите средства от Европейския съюз и средствата за съфинансиране от Република Казахстан. Страните се информират взаимно за всички предприети превантивни мерки.
 Член 265
 Предаване на информация
 Страните се информират взаимно, като уведомяват по-специално Европейската служба за борба с измамите и компетентните органи на Република Казахстан, относно предполагаеми или действителни случаи на измами, корупция или други нередности във връзка с усвояването на средствата от Европейския съюз и на


text:
средствата за съфинансиране от Република Казахстан.
 Страните се информират взаимно за мерките, предприети във връзка с настоящия член.
 Член 266
 Инспекции на място
 Инспекциите на място, отнасящи се до финансова помощ от Европейския съюз, се подготвят и извършват от Европейската служба за борба с измамите в тясно сътрудничество с компетентните органи на Република Казахстан и съгласно законодателството на Република Казахстан.
 В рамките на настоящото споразумение Европейската служба за борба с измамите е оправомощена да извършва инспекции на място с цел защита на финансовите интереси на Европейския съюз в съответствие с Регламент (Евратом, ЕО) No 2185/96 на Съвета. (31) и Регламент (ЕС, Евратом) No 883/2013 на Европейския парламент и на Съвета (32).
 Член 267
 Разследване и наказателно преследване
 Компетентните органи на Република Казахстан осигуряват разследване и наказателно преследване, съгласно законодателството на Република Казахстан, на предполагаемите и действителните случаи на измами, корупция и други незаконни дейности, засягащи финансовите средства от Европейския съюз и средствата за съфинансиране от Република Казахстан. Когато е целесъобразно и при официално искане, Европейската служба за борба с измамите може да съдейства на компетентните органи на Република Казахстан в изпълнението на тази задача.
 ДЯЛ VIII
 ИНСТИТУЦИОНАЛНА РАМКА
 Член 268
 Съвет за сътрудничество
 1. Създава се Съвет за сътрудничество. Той упражнява надзор над прилагането на настоящото споразумение и редовно прави преглед на това прилагане. Той заседава на равнище министри един път годишно. Той разглежда всички важни въпроси, които възникват в рамките на настоящото споразумение, а също и всички други двустранни или международни въпроси от взаимен интерес с оглед на постигането на целите на настоящото споразумение.
 2. С оглед на постигането на целите на настоящото споразумение Съветът за сътрудничество взема решения в рамките на приложното поле на настоящото споразумение в случаите, предвидени в него. Такива решения са задължителни за страните, които предприемат подходящи мерки за изпълнение на взетите решения. Съветът за сътрудничество може също така да отправя препоръки. Той приема своите решения и препоръки въз основа на съгласие между страните след приключване на съответните им вътрешни процедури.
 3. Съветът за сътрудничество има правомощието да актуализира или изменя приложенията към настоящото споразумение въз основа на консенсус между страните, без да се засягат специалните разпоредби на дял III (Търговия и стопанска дейност).
 4. Съветът за сътрудничество може да делегира на Комитета за сътрудничество което и да е от своите правомощия, включително правомощието да взема решения със задължителен характер.
 5. Съветът за сътрудничество се състои от представители на страните.
 6. Съветът за сътрудничество се председателства на ротационен принцип от представител на Европейския съюз и от представител на Република Казахстан.
 7. Съветът за сътрудничество утвърждава своя процедурен правилник.
 8. Всяка от страните може да отнесе до Съвета за сътрудничество всеки спор, свързан с прилагането или тълкуването на настоящото споразумение, в съответствие с член 278.
 Член 269
 Комитет за сътрудничество и специализирани подкомитети
 1. Създава се Комитет за сътрудничество. Той подпомага Съвета за сътрудничество при изпълнението на неговите задължения.
 2. Комитетът за сътрудничество се състои от представители на страните, обикновено на равнище висши държавни служители.
 3. Комитетът за сътрудничество се председателства на ротационен принцип от представител


text:
на Европейския съюз и от представител на Република Казахстан.
 4. Комитетът за сътрудничество приема решения в случаите, предвидени в настоящото споразумение, и в областите, в които Съветът за сътрудничество му е делегирал правомощия. Тези решения са задължителни за страните, които предприемат подходящи мерки за изпълнение на взетите решения. Комитетът за сътрудничество приема своите решения въз основа на съгласие между страните след приключване на съответните им вътрешни процедури. Неговите отговорности включват и подготовката на заседанията на Съвета за сътрудничество.
 5. Комитетът за сътрудничество може да заседава в специален състав, когато разглежда въпроси, свързани с дял III (Търговия и стопанска дейност).
 6. Съветът за сътрудничество може да реши да създаде специализирани подкомитети или други органи, които да го подпомагат при изпълнението на неговите задължения, като определя състава, задълженията и начина на работа на тези подкомитети или органи.
 7. В своя процедурен правилник Съветът за сътрудничество определя задълженията и начина на работа на Комитета за сътрудничество и на всеки подкомитет или орган, създаден от Съвета за сътрудничество.
 Член 270
 Парламентарен комитет за сътрудничество
 1. С ъздава се Парламентарен комитет за сътрудничество. Той се състои от членове на Европейския парламент, от една страна, и членове на Парламента на Република Казахстан, от друга страна, и представлява форум за срещи и обмяна на мнения между тях. Той определя сам периодичността на заседанията си.
 2. Дейността на Парламентарния комитет за сътрудничество е насочена към изграждането на ефективно парламентарно сътрудничество между Европейския парламент и Парламента на Република Казахстан, което е от взаимна полза за тях.
 3. Парламентарният комитет за сътрудничество утвърждава свой процедурен правилник.
 4. Парламентарният комитет за сътрудничество се председателства на ротационен принцип съответно от представител на Европейския парламент и от представител на Парламента на Република Казахстан в съответствие с разпоредбите, установени в неговия процедурен правилник.
 5. Парламентарният комитет за сътрудничество може да поиска да му бъде предоставена всякаква информация, която се отнася до прилагането на настоящото споразумение, от Съвета за сътрудничество, който предоставя на Комитета исканата информация.
 6. Парламентарният комитет за сътрудничество се уведомява за решенията и препоръките на Съвета за сътрудничество.
 7. Парламентарният комитет за сътрудничество може да отправя препоръки към Съвета за сътрудничество.
 ДЯЛ IX
 ОБЩИ И ЗАКЛЮЧИТЕЛНИ РАЗПОРЕДБИ
 Член 271
 Достъп до съдилища и административни органи
 В рамките на приложното поле на настоящото споразумение всяка от страните поема ангажимент да гарантира, че с оглед на защитата на своите лични и вещни права физическите и юридическите лица от другата страна имат право на достъп до нейните компетентни съдилища и административни органи при същите условия като нейните собствени физически и юридически лица.
 Член 272
 Делегиране на правомощия
 Освен ако не е посочено друго в настоящото споразумение, всяка от страните гарантира, че всяко лице, на което страната е делегирала регулаторно, административно или друго управленско правомощие на което и да е равнище на управление, като например правомощие да издава лицензи за внос или износ или лицензи за други икономически дейности, да одобрява търговски сделки или да налага квоти, налози или други такси, при упражняване на тези правомощия действа в съответствие със задълженията на страната по настоящото споразумение.


text:
Член 273
 Ограничения в случай на затруднения по платежния баланс и външната финансова позиция
 1. Когато някоя от страните изпитва сериозни затруднения, свързани с платежния баланс или с външната финансова позиция, или е изправена пред заплаха от настъпването на такива затруднения, тя може да предприеме или да запази защитни или ограничителни мерки, засягащи движението на капитали, плащанията или трансферите.
 2. Мерките, посочени в параграф 1:
 а)
 третират една страна не по-малко благоприятно от субект, който не е страна, в сходна ситуация;
 б)
 са съвместими с разпоредбите на Споразумението за Международния валутен фонд, когато е приложимо;
 в)
 не причиняват излишни вреди на търговските, икономическите и финансовите интереси на другата страна;
 г)
 имат временен характер и с подобряване на ситуацията, посочена в параграф 1, постепенно отпадат.
 3. Когато става въпрос за търговия със стоки, някоя от страните може да предприеме или да запази в сила ограничителни мерки, за да защити платежния си баланс или външната финансова позиция. Тези мерки трябва да са в съответствие с ГАТТ 1994 г. и с Меморандума за разбирателство относно разпоредбите на ГАТТ 1994 г., отнасящи се до платежния баланс.
 4. Когато става въпрос за търговия с услуги, някоя от страните може да предприеме ограничителни мерки, за да защити платежния си баланс или външната финансова позиция. Тези мерки трябва да са в съответствие с ГАТС.
 5. Когато някоя от страните е запазила или е предприела ограничителни мерки съгласно посоченото в параграфи 1 и 2, тя своевременно уведомява другата страна за тях и представя във възможно най-кратки срокове график относно тяхното премахване.
 6. Когато са били приети или запазени ограничения съгласно настоящия член, в Комитета за сътрудничество се провеждат своевременно консултации, ако такива консултации вече не се провеждат извън контекста на настоящото споразумение.
 7. По време на консултациите се прави оценка на затрудненията, свързани с платежния баланс или с външната финансова позиция, които са довели до съответните мерки, като се вземат предвид, наред с друго, фактори като:
 а)
 характера и мащаба на затрудненията;
 б)
 външната икономическа и търговска конюнктура; или
 в)
 други съществуващи възможни корективни мерки.
 8. По време на консултациите се обръща внимание на съответствието на всякакви ограничителни мерки с параграфи 1 и 2.
 9. По време на тези консултации всички констатации за статистически и други факти, представени от МВФ, отнасящи се до валутния обмен, паричните резерви и платежния баланс, се приемат от страните и заключенията се основават на оценката на МВФ за платежния баланс и външната финансова позиция на засегнатата страна.
 Член 274
 Мерки, свързани с основните интереси в областта на сигурността
 Никоя от разпоредбите на настоящото споразумение не се тълкува по начин, който:
 а)
 изисква от която и да било страна да предоставя информация, разкриването на която тя счита за противоречащо на основните ѝ интереси в областта на сигурността;
 б)
 възпрепятства дадена страна да предприеме действие, което тя счита за необходимо за защитата на основните ѝ интереси в областта на сигурността:
 i)
 свързано с производството или търговията с оръжия, боеприпаси или военно оборудване;
 ii)
 свързано с икономически дейности, извършвани пряко или косвено с цел снабдяване с


text:
продоволствие на военно учреждение;
 iii)
 свързано с материали, свързани с ядрения разпад или ядрения синтез, или материалите, от които те се извличат;
 iv)
 свързано с възлагането на държавна поръчка, която е абсолютно необходима за целите на националната сигурност или на отбраната; или
 v)
 предприето по време на война или друго извънредно положение в международните отношения; или
 в)
 възпрепятства някоя от страните да предприеме действие в изпълнение на задълженията, които тя е поела с оглед на поддържането на международния мир и сигурност.
 Член 275
 Недискриминация
 1. В областите, обхванати от настоящото споразумение, и без да се засягат специалните разпоредби в него:
 а)
 прилаганият от Република Казахстан режим по отношение на Европейския съюз и на неговите държави членки не поражда дискриминация между държавите — членки на Европейския съюз, техните физически или юридически лица;
 б)
 прилаганият от Европейския съюз или от неговите държави членки режим по отношение на Република Казахстан не поражда дискриминация между физически или юридически лица от Република Казахстан.
 2. Параграф 1 не засяга правото на страните да прилагат съответните разпоредби на своето данъчно законодателство към данъкоплатците, които не са в идентично положение, що се отнася до мястото им на пребиваване.
 Член 276
 Данъчно облагане
 1. Настоящото споразумение се прилага по отношение на данъчни мерки само доколкото такова прилагане е необходимо, за да бъдат приведени в действие разпоредбите на настоящото споразумение.
 2. Никоя от разпоредбите на настоящото споразумение не се тълкува по начин, който възпрепятства приемането или прилагането на каквато и да е мярка, която цели предотвратяване на отклонението от данъчно облагане или укриването на данъци в съответствие с данъчните разпоредби на спогодбите за избягване на двойното данъчно облагане или с други данъчни договорености, или с вътрешното данъчно законодателство.
 Член 277
 Изпълнение на задължения
 1. Страните предприемат всякакви мерки, които се изискват за изпълнението на техните задължения по настоящото споразумение. Те гарантират постигането на целите, определени в настоящото споразумение.
 2. Страните се споразумяват да се консултират взаимно своевременно, като използват подходящите канали, по искане на която и да е от страните с цел обсъждане на всеки въпрос, който се отнася до тълкуването или прилагането на настоящото споразумение и до други свързани аспекти на отношенията между страните.
 3. Всяка от страните сезира Съвета за сътрудничество за всеки спор, свързан с тълкуването или прилагането на настоящото споразумение, в съответствие с член 278.
 4. Съветът за сътрудничество може да реши спора в съответствие с член 278 чрез решение със задължителен характер.
 Член 278
 Уреждане на спорове
 1. При възникване на спор между страните относно тълкуването или прилагането на настоящото споразумение едната от страните изпраща на другата страна и на Съвета за сътрудничество официално искане за решаване на спорния въпрос. Чрез дерогация, споровете относно тълкуването или прилагането на дял III (Търговия и стопанска дейност) се уреждат единствено от глава 14 (Уреждане на спорове) от дял III (Търговия и стопанска дейност).
 2. Страните полагат усилия да разрешат спора, като започват добросъвестни консултации в рамките на Съвета за сътрудничество съгласно предвиденото в член 268 с цел постигане на решение по взаимно съгласие в най-кратък срок. Консултациите по


text:
спора могат да се провеждат и по време на заседанията на Комитета за сътрудничество или на всеки друг съответен подкомитет или орган, създаден въз основа на член 269, при наличието на съгласие между страните или по искане на една от тях. Консултациите могат да се провеждат и в писмена форма.
 3. Страните предоставят на Съвета за сътрудничество, на Комитета за сътрудничество или на друг съответен подкомитет или орган цялата информация, необходима за задълбочено разглеждане на ситуацията.
 4. Спорът се счита за решен, когато Съветът за сътрудничество вземе решение със задължителен характер за уреждане на спора, както е предвидено в член 277, или когато обяви, че спорът е приключил.
 5. Цялата информация, разкрита по време на консултациите, остава поверителна.
 Член 279
 Подходящи мерки в случай на неизпълнение на задълженията
 1. Ако спорният въпрос не е решен в срок от три месеца от датата на изпращане на официално искане за уреждане на спора в съответствие с член 278 и ако започналата процедурата страна счита, че другата страна не е изпълнила дадено задължение по настоящото споразумение, тя може да предприеме подходящи мерки с изключение на спорове относно тълкуването или прилагането на дял III (Търговия и стопанска дейност).
 2. Чрез дерогация от параграф 1 от настоящия член всяка от страните може да предприеме незабавно подходящи мерки във връзка с настоящото споразумение в съответствие с международното право в случай на:
 а)
 отказване от настоящото споразумение, което не е допустимо съгласно общите норми на международното право по смисъла на член 60, точка 3 от Виенската конвенция за правото на договорите от 1969 г., или
 б)
 нарушение от другата страна на някой от съществените елементи на настоящото споразумение, посочени в членове 1 и 11 от настоящото споразумение.
 В тези случаи другата страна се уведомява незабавно за подходящата мярка. По искане на другата страна се провеждат консултации, чиято максимална продължителност е 20 дни. След изтичане на този срок мярката влиза в сила.
 3. При избора на подходящи мерки се дава предимство на мерките, които в най-малка степен смущават прилагането на настоящото споразумение и които са пропорционални на естеството и тежестта на нарушението. Съветът за сътрудничество се уведомява незабавно за тези мерки, по които се провеждат незабавни консултации, по време на които всяка от страните има правото да преустанови въпросното нарушение.
 Член 280
 Публичен достъп до официални документи
 Разпоредбите на настоящото споразумение не засягат прилагането на съответното законодателство на страните относно публичния достъп до официални документи.
 Член 281
 Влизане в сила, временно прилагане, срок на действие и прекратяване
 1. Настоящото споразумение влиза в сила на първия ден от втория месец след датата, на която страните са нотифицирали Генералния секретариат на Съвета на Европейския съюз по дипломатически път за приключването на необходимите за целта процедури.
 2. Освен ако в него не е посочено друго, дял III (Търговия и стопанска дейност) се прилага от датата на влизане в сила, определена съгласно параграф 1, при условие че Република Казахстан стане член на СТО до тази дата. Ако Република Казахстан стане член на СТО след датата на влизане в сила на настоящото споразумение


text:
и ако не е посочено друго в дял III (Търговия и стопанска дейност), този дял се прилага от датата, на която Република Казахстан стане член на СТО.
 3. Независимо от параграфи 1 и 2 Европейският съюз и Република Казахстан могат да прилагат временно цялото настоящо споразумение или части от него съгласно съответните си приложими вътрешни процедури и законодателство.
 4. Временното прилагане започва от първия ден на първия месец след датата, на която:
 а)
 Европейският съюз нотифицира Република Казахстан относно приключването на необходимите процедури, като посочва частите от настоящото споразумение, които се прилагат временно; и
 б)
 Република Казахстан нотифицира Европейския съюз относно ратифицирането на настоящото споразумение.
 5. Освен ако в него не е посочено друго, дял III (Търговия и стопанска дейност) от настоящото споразумение се прилага временно от началната дата на временното прилагане, определена съгласно параграф 4, при условие че Република Казахстан стане член на СТО до тази дата. Ако Република Казахстан стане член на СТО след началната дата на временното прилагане на настоящото споразумение, но преди влизането му в сила, и ако не е посочено друго в дял III (Търговия и стопанска дейност), този дял се прилага временно от датата, на която Република Казахстан стане член на СТО.
 6. За целите на съответните разпоредби от настоящото споразумение, включително от приложенията и протоколите към него, всяко позоваване в тези разпоредби на „датата на влизане в сила на настоящото споразумение“ се разбира като датата, от която настоящото споразумение се прилага временно в съответствие с параграфи 4 и 5.
 7. След влизането в сила на настоящото споразумение се прекратява действието на Споразумението за партньорство и сътрудничество между Европейските общности и техните държави членки, от една страна, и Република Казахстан, от друга страна, подписано в Брюксел на 23 януари 1995 г. и в сила от 1 юли 1999 г.
 През периода на временно прилагане, доколкото това временно прилагане не засяга разпоредбите на Споразумението за партньорство и сътрудничество между Европейските общности и техните държави членки, от една страна, и Република Казахстан, от друга страна, подписано в Брюксел на 23 януари 1995 г. и в сила от 1 юли 1999 г., същите продължават да се прилагат.
 8. С настоящото споразумение се заменя споразумението, посочено в параграф 7. Позоваванията на споразумението във всички други споразумения между страните се тълкуват като позовавания на настоящото споразумение.
 9. Настоящото споразумение се сключва за неограничен срок, като всяка от страните може да прекрати неговото действие с писмена нотификация, изпратена на другата страна по дипломатически път. Прекратяването поражда действие шест месеца след получаване на нотификацията за прекратяване на настоящото споразумение от една от страните. Прекратяването не засяга текущи проекти, започнати съгласно настоящото споразумение преди получаване на нотификацията.
 10. Всяка от страните може да прекрати временното прилагане с писмена нотификация, изпратена на другата страна по дипломатически път. Прекратяването поражда действие шест месеца след получаване на нотификацията за прекратяване на временното прилагане на настоящото споразумение от една от страните. Прекратяването не засяга текущи проекти, започнати съгласно настоящото споразумение преди получаване на нотификацията.
 Член 282
 Съществуващите споразумения между страните, които се отнасят до конкретни области


text:
на сътрудничество, попадащи в приложното поле на настоящото споразумение, се считат за част от цялостните двустранни отношения, уредени с настоящото споразумение, и са част от обща институционална рамка.
 Член 283
 1. Страните могат по взаимно съгласие да изменят, преразглеждат и разширяват обхвата на настоящото споразумение с цел повишаване на равнището на сътрудничество.
 2. Страните могат да допълват настоящото споразумение, като сключват специални международни споразумения помежду си във всяка област, която попада в приложното му поле. Такива специални международни споразумения между страните съставляват неразделна част от цялостните двустранни отношения, които се уреждат с настоящото споразумение, и са част от обща институционална рамка.
 Член 284
 Приложения и протоколи
 Приложенията и протоколите към настоящото споразумение съставляват неразделна част от него.
 Член 285
 Определяне на страните
 За целите на настоящото споразумение понятието „страни“ означава Европейският съюз или неговите държави членки или Европейският съюз и неговите държави членки, в зависимост от съответните им правомощия, от една страна, и Република Казахстан, от друга страна.
 Член 286
 Териториално прилагане
 Настоящото споразумение се прилага на териториите, на които се прилагат Договорът за Европейския съюз и Договорът за функционирането на Европейския съюз, и в съответствие с предвидените в посочените договори условия и на територията на Република Казахстан.
 Член 287
 Автентични текстове
 Настоящото споразумение е съставено в два еднообразни екземпляра на английски, български, гръцки, датски, естонски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, хърватски, чешки, шведски, казахстански и руски език, като всички текстове са еднакво автентични.
 В УВЕРЕНИЕ НА КОЕТО съответните представители подписаха настоящото споразумение.
 Съставено в Астана на двадесет и първи декември две хиляди и петнадесета година.
 Hecho en Astana, el veintiuno de diciembre de dos mil quince.
 V Astaně dne dvacátého prvního prosince dva tisíce patnáct.
 Udfærdiget i Astana den enogtyvende december to tusind og femten.
 Geschehen zu Astana am einundzwanzigsten Dezember zweitausendfünfzehn.
 Kahe tuhande viieteistkümnenda aasta detsembrikuu kahekümne esimesel päeval Astanas.
 Έγινε στην Άστανα, στις είκοσι μία Δεκεμβρίου δύο χιλιάδες δεκαπέντε.
 Done at Astana on the twenty first day of December in the year two thousand and fifteen.
 Fait à Astana, le vingt et un décembre deux mille quinze.
 Sastavljeno u Astani dvadeset prvog prosinca dvije tisuće petnaeste.
 Fatto a Astana, addì ventuno dicembre duemilaquindici.
 Astanā, divi tūkstoši piecpadsmitā gada divdesmit pirmajā decembrī.
 Priimta du tūkstančiai penkioliktų metų gruodžio dvidešimt pirmą dieną Astanoje.
 Kelt Asztanában, a kétezer-tizenötödik év december havának huszonegyedik napján.
 Magħmul f’Astana, fil-wieħed u għoxrin jum ta’ Diċembru fis-sena elfejn u ħmistax.
 Gedaan te Astana, eenentwintig december tweeduizend vijftien.
 Sporządzono w Astanie dnia dwudziestego pierwszego grudnia roku dwa tysiące piętnastego.
 Feito em Astana, em vinte e um de dezembro de dois mil e quinze.
 Întocmit la Astana la douăzeci și unu decembrie două mii cincisprezece.
 V Astane dvadsiateho prvého decembra dvetisícpätnásť.
 V Astani, dne enaindvajsetega decembra leta dva tisoč petnajst.
 Tehty Astanassa kahdentenakymmenentenäensimmäisenä päivänä joulukuuta vuonna kaksituhattaviisitoista.
 Som skedde i Astana den tjugoförsta december år tjugohundrafemton.
 Екі мың он бесінші жылғы жиырма бірінші желтоқсанда Астанада жасалды.
 Совершено в Астане двадцать первого декабря две тысячи пятнадцатого года.
 Voor


text:
het Koninkrijk België
 Pour le Royaume de Belgique
 Für das Königreich Belgien
 Deze handtekening verbindt eveneens de Vlaamse Gemeenschap, de Franse Gemeenschap, de Duitstalige Gemeenschap, het Vlaamse Gewest, het Waalse Gewest en het Brussels Hoofdstedelijk Gewest.
 Cette signature engage également la Communauté française, la Communauté flamande, la Communauté germanophone, la Région wallonne, la Région flamande et la Région de Bruxelles-Capitale.
 Diese Unterschrift bindet zugleich die Deutschsprachige Gemeinschaft, die Flämische Gemeinschaft, die Französische Gemeinschaft, die Wallonische Region, die Flämische Region und die Region Brüssel-Hauptstadt.
 За Република България
 Za Českou republiku
 For Kongeriget Danmark
 Für die Bundesrepublik Deutschland
 Eesti Vabariigi nimel
 Thar cheann Na hÉireann
 For Ireland
 Για την Ελληνική Δημοκρατία
 Por el Reino de España
 Pour la République française
 Za Republiku Hrvatsku
 Per la Repubblica italiana
 Για την Κυπριακή Δημοκρατία
 Latvijas Republikas vārdā –
 Lietuvos Respublikos vardu
 Pour la Grand-Duché de Luxembourg
 Magyarország részéről
 Għar-Repubblika ta' Malta
 Voor het Koninkrijk der Nederlanden
 Für die Republik Österreich
 W imieniu Rzeczypospolitej Polskiej
 Pela República Portuguesa
 Pentru România
 Za Republiko Slovenijo
 Za Slovenskú republiku
 Suomen tasavallan puolesta
 För Republiken Finland
 För Konungariket Sverige
 For the United Kingdom of Great Britain and Northern Ireland
 За Европейския съюз
 Рог la Unión Europea
 Za Evropskou unii
 For Den Europæiske Union
 Für die Europäische Union
 Euroopa Liidu nimel
 Για την Ευρωπαϊκή Ένωση
 For the European Union
 Pour l'Union européenne
 Za Europsku uniju
 Per l'Unione europea
 Eiropas Savienības vārdā –
 Europos Sąjungos vardu
 Az Európai Unió részéről
 Għall-Unjoni Ewropea
 Voor de Europese Unie
 W imieniu Unii Europejskiej
 Pela União Europeia
 Pentru Uniunea Europeană
 Za Európsku úniu
 Za Evropsko unijo
 Euroopan unionin puolesta
 För Europeiska unionen
 Казакстан Республикасы ушін
 За Республику Казахстан
 (1) Самият факт, че се изисква виза за физически лица от някои държави, но не и за физически лица от други държави, не се разглежда като премахване или накърняване на ползите по настоящото споразумение.
 (2) Юридическото лице е под контрола на друго юридическо лице, ако другото юридическо лице има право да назначава мнозинството от неговите ръководители или по друг начин законно да направлява неговите действия.
 (3) Понятията „учредяване“ и „придобиване“ на юридическо лице се разбират като обхващащи капиталовото участие в дадено юридическо лице с оглед установяването или поддържането на трайни икономически връзки.
 (4) На представителствата на дадено юридическо лице на другата страна не се разрешава да извършват икономическа дейност на търговска основа на територията на Република Казахстан. Европейският съюз си запазва правото да предприеме реципрочни действия в това отношение.
 (5) За по-голяма яснота, за целите на настоящата глава за услуги се считат изброените в актуалния вариант на документа на СТО MTN.GNS/W/120.
 (6) Вписването за Република Казахстан включва главата относно услугите от Протокола за присъединяването на Република Казахстан към СТО.
 (7) За по-голяма яснота се пояснява, че съдружниците са част от едно и също юридическо лице.
 (8) Договорът за услуги е в съответствие със законите, подзаконовите актове и изискванията на страната, в която се изпълнява договорът.
 (9) За по-голяма яснота резервите включват също така резервите относно определенията на категориите за лица, преместени по вътрешнокорпоративен трансфер, и за лица на


text:
посещение със стопанска цел за целите на установяването.
 (10) Всички други изисквания, закони и подзаконови актове по отношение на влизането, престоя и работата продължават да се прилагат.
 (11) За по-голяма яснота, за Република Казахстан „тест за икономическа необходимост“ означава процедури, предприети от юридическо лице от Република Казахстан при привличане на доставчици на услуги по договор, при което трябва да се вземе предвид приемането на чуждестранна работна ръка въз основа на условията на националния пазар на труда. Тези условия са изпълнени, когато след публикуването на обявление за свободно работно място в средствата за масово осведомяване и след търсенето на компетентно лице в базата данни на компетентния орган никой от кандидатите не отговаря на изискванията, посочени в обявата за свободно работно място. Това не следва да отнеме повече от един месец. Едва след тази процедура юридическото лице може да приключи процедурата за наемане на доставчици на услуги по договор.
 (12) За по-голяма яснота резервите включват също така резервите във връзка с определенията на категориите.
 (13) За Република Казахстан вписването включва раздела относно услугите от Протокола за присъединяване на Република Казахстан към СТО.
 (14) Лицензионните такси не включват такси за използване на природни ресурси, плащания за търгове, тръжни процедури или други недискриминационни начини за възлагане на концесии, или задължителни вноски по предоставяне на универсални услуги.
 (15) Изключението за обществения ред може да бъде посочено като основание само когато съществува реална и достатъчно сериозна заплаха за един от основните обществени интереси.
 (16) Мерките, целящи да осигурят ефективно или справедливо облагане с преки данъци или събирането на такива данъци, включват мерки, предприети от една от страните съгласно данъчната ѝ система, които:
 i)
 се прилагат към чуждестранни инвеститори и доставчици на услуги след отчитане на факта, че данъчното задължение на установените другаде лица се определя въз основа на облагаемите единици, които произхождат или се намират на територията на страната;
 ii)
 се прилагат към чуждестранни лица с цел да се гарантира облагането или събирането на данъци на територията на страната;
 iii)
 се прилагат спрямо чуждестранни или местни лица с цел да се предотврати избягването или укриването на данъци, включително мерки за изпълнение на данъчните задължения;
 iv)
 се прилагат към потребители на услуги, предоставяни на или от територията на другата страна, с цел да се гарантира облагането или събирането от такива потребители на данъци от източници на територията на страната;
 v)
 разграничават инвеститорите и доставчиците на услуги, които подлежат на облагане за облагаеми в целия свят данъчни единици, от други инвеститори и доставчици на услуги след отчитане на разликата в естеството на данъчната основа в техните случаи; или
 vi)
 определят, насочват или разпределят доход, печалба, приход, загуба, удръжка или кредит на местните лица или клонове или между свързани лица или клонове на едно и също лице с цел да защитят данъчната основа на страната.
 Данъчните термини или понятия в буква е) и в настоящата бележка под линия са определени в съответствие с определенията и понятията в областта на данъчното облагане, или в съответствие с еквивалентни или подобни определения и понятия съгласно вътрешното право на страната, предприемаща мярката.
 (17)


text:
Терминът „регионални“ се отнася за регионални организации за икономическа интеграция, които създават вътрешен пазар, гарантиращ свободното движение на стоки и услуги.
 (18) За целите на настоящата глава „записване“ означава съвкупността от звуци или тяхното представяне, откъдето те могат да бъдат възприемани, възпроизвеждани или разпространявани посредством устройство.
 (19) Дадена страна може, в съответствие с вътрешното право, да ограничи правото на препродажба до актове на препродажба, в които участват търговци на произведения на изкуството.
 (20) В Европейския съюз тази разпоредба не се прилага за модулни продукти.
 (21) Терминът „фармацевтичен продукт“ в настоящата глава се отнася, в случая на Европейския съюз, до лекарствени продукти, както са определени в Директива 2001/83/ЕО на Европейския парламент и на Съвета от 6 ноември 2001 г. за утвърждаване на кодекс на Общността относно лекарствени продукти за хуманна употреба.
 (22) За целите на членове 98—110 терминът „права върху интелектуалната собственост“ обхваща най-малко следните права: авторско право; права, сродни на авторското право; sui generis право на създател на база данни; права на създател на топологии на полупроводникови изделия; права върху търговски марки; права върху промишлени дизайни; патентни права, включително права, произтичащи от сертификати за допълнителна закрила; географски означения; права върху полезни модели; права върху растителни сортове и търговски наименования, доколкото са закриляни с изключителни права съгласно вътрешното право.
 (23) Счита се, че Европейският съюз е изпълнил това задължение, ако уведомява Република Казахстан за евентуални поправки успоредно с цикъла за уведомяване в рамките на Споразумението на СТО за държавните поръчки.
 (24) Субсидията е пропорционална, ако нейният размер е ограничен до необходимото за постигане на поставената цел.
 (25) Информационният център за Република Казахстан е информационният център, създаден съгласно ГАТС.
 (26) „Обезсилване и накърняване“ се тълкува като „обезсилване и накърняване“ съгласно Договореността на СТО относно правилата и процедурите за уреждане на спорове.
 (27) По-специално Регламент (ЕС) No 233/2014 на Европейския парламент и на Съвета от 11 март 2014 г. за създаване на финансов инструмент за сътрудничество за развитие за периода 2014—2020 г. (ОВ L 77, 15.3.2014 г., стр. 44) и Регламент (ЕС) No 236/2014 на Европейския парламент и на Съвета от 11 март 2014 г. за определяне на общи правила и процедури за изпълнението на инструментите на Европейския съюз за финансиране на външната дейност (ОВ L 77, 15.3.2014 г., стр. 95).
 (28) Регламент (ЕС, Евратом) No 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Европейския съюз, и за отмяна на Регламент (ЕО, Евратом) No 1605/2002 на Съвета (ОВ L 298, 26.10.2012 г., стр. 1).
 (29) Делегиран регламент (ЕС) No 1268/2012 на Комисията от 29 октомври 2012 г. относно правилата за прилагане на Регламент (ЕС, Евратом) No 966/2012 на Европейския парламент и на Съвета относно финансовите правила, приложими за общия бюджет на Европейския съюз (ОВ L 362, 31.12.2012 г., стр. 1).
 (30) Съгласно определението в Регламент (ЕО, Евратом) No 2988/95 на Съвета от 18 декември 1995 г. относно защитата на финансовите интереси на Европейските общности „нередност“ означава всяко нарушение на разпоредба на правото на Европейския съюз, на настоящото споразумение или на произтичащи


text:
от него споразумения и договори в резултат на действие или бездействие от икономически оператор, което е имало или би имало за резултат нарушаването на общия бюджет на Европейския съюз или на бюджетите, управлявани от него, или посредством намаляването или загубата на приходи, произтичащи от собствени ресурси, които се събират направо от името на Европейския съюз, или посредством извършването на неоправдан разход.
 (31) Регламент (Евратом, ЕО) No 2185/96 на Съвета от 11 ноември 1996 г. относно контрола и проверките на място, извършвани от Европейската комисия за защита на финансовите интереси на Европейските общности срещу измами и други нередности (ОВ L 292, 15.11.1996 г., стр. 2).
 (32) Регламент (ЕС, Евратом) No 883/2013 на Европейския парламент и на Съвета от 11 септември 2013 г. относно разследванията, провеждани от Европейската служба за борба с измамите (OLAF), и за отмяна на Регламент (ЕО) No 1073/1999 на Европейския парламент и на Съвета и Регламент (Евратом) No 1074/1999 на Съвета (ОВ L 248, 18.9.2013 г., стр. 1).
 ПРИЛОЖЕНИЕ I
 РЕЗЕРВИ ПО ЧЛЕН 46
 А. РЕЗЕРВИ НА РЕПУБЛИКА КАЗАХСТАН
 Република Казахстан си запазва правото да поддържа в сила или да приеме всяка мярка, която не е съвместима със задълженията относно националното третиране, както е посочено по-долу:
 1. Подземни дейности
 1.1.
 За извършването на наземни и подземни дейности в Република Казахстан трябва да бъде създадено предприятие, което да бъде юридическо лице съгласно законодателството на Република Казахстан (т.е. дъщерно дружество).
 1.2.
 Държавата има приоритетно право да закупи правото за извършване на подземни дейности (или част от него) и/или предмет, свързан с правата за извършване на подземни дейности.
 2. Стратегически ресурси и продукти
 Република Казахстан може да откаже да издаде разрешение на юридически лица, контролирани от физически или юридически лица от Европейския съюз, и техни клонове, установени на територията на Република Казахстан, за извършването на сделки във връзка с използването на стратегически ресурси и/или със закупуването на стратегически продукти в Република Казахстан, ако това използване или закупуване може да доведе до концентрирането на права в едно лице или група от лица от едни и същи държави. Спазването на това условие е задължително и по отношение на свързаните лица, така както са определени в съответното законодателство на Република Казахстан (1). Република Казахстан може да наложи ограничения на правата върху собственост и на прехвърлянето на правата върху собственост във връзка със стратегически ресурси и предмети на Република Казахстан в интерес на националната сигурност.
 3. Недвижимо имущество
 3.1.
 Юридически лица, контролирани от физически или юридически лица от Европейския съюз и техни клонове, установени на територията на Република Казахстан, не могат да притежават на частни начала земя, използвана за селско стопанство/селскостопанско производство или за цели на горското планиране. Юридически лица, контролирани от физически или юридически лица от Европейския съюз, и техни клонове, установени на територията на Република Казахстан, могат да получат право на временно ползване на земя с цел селско стапонство/селскостопанско производство за срок до десет години, който може да бъде подновен.
 3.2.
 Забранена е частната собственост върху поземлени парцели, разположени в граничната зона, на граничната територия и в пристанищата на Република Казахстан, за юридически


text:
лица, контролирани от физически или юридически лица от Европейския съюз и техни клонове, установени на територията на Република Казахстан.
 3.3.
 Ограничено е отдаването под аренда на поземлени парцели за селскостопански цели, разположени в съседство с държавната граница на Република Казахстан, на юридически лица, контролирани от физически или юридически лица от Европейския съюз и техни клонове, установени на територията на Република Казахстан.
 3.4.
 Правото на постоянно ползване на земя не може да бъде предоставено на юридически лица, контролирани от физически или юридически лица от Европейския съюз, и техни клонове, установени на територията на Република Казахстан.
 4. Фауна
 4.1.
 Достъпът до биологичните ресурси и местата за риболов, намиращи се в морските и вътрешните води под суверенитета или юрисдикцията на Република Казахстан, и тяхната експлоатация са ограничени до риболовните кораби, плаващи под знамето на Република Казахстан и регистрирани на територията на Република Казахстан, освен когато е предвидено друго. На риболовни кораби, притежавани от клонове на юридически лица от Европейския съюз, установени под формата на юридическо лице в Република Казахстан, не се забранява да плават под знамето на Република Казахстан.
 4.2.
 При предоставянето на ползване на дивата фауна в определена област или водна зона се дава приоритет на юридически лица от Република Казахстан.
 5. Изисквания за установяване за целите на издаването на лицензи
 Дружества, които произвеждат стоки, подлежащи на лицензиране по причини, свързани с общественото здраве, безопасността или националната сигурност, се установяват под формата на юридическо лице в Република Казахстан.
 6. Континентален шелф
 Могат да бъдат въведени ограничения в рамките на континенталния шелф на Република Казахстан.
 Б. РЕЗЕРВИ НА ЕВРОПЕЙСКИЯ СЪЮЗ
 Европейският съюз си запазва правото да поддържа в сила или да приеме всяка мярка, която не е съвместима със задълженията относно националното третиране, разграничени по държави членки, когато това е приложимо, както е посочено по-долу.
 1. Минно дело и добивна промишленост, включително добив на нефт и природен газ
 В някои държави–членки на Европейския съюз, могат да се прилагат ограничения; Европейският съюз може да прилага ограничения по отношение на юридически лица, които са контролирани от физически или юридически лица от Република Казахстан и които извършват повече от 5 % от вноса на нефт и природен газ в Европейския съюз.
 2. Производство на нефтопродукти, газ, електроенергия, пара, топла вода и топлина
 В някои държави–членки на Европейския съюз, могат да се прилагат ограничения по отношение на юридически лица, които са контролирани от физически или юридически лица от Република Казахстан и които извършват повече от 5 % от вноса на нефт и природен газ в Европейския съюз.
 3. Риболов
 Достъпът до биологичните ресурси и местата за риболов, намиращи се в морските и вътрешните води под суверенитета или юрисдикцията на държавите — членки на Европейския съюз, и тяхната експлоатация са ограничени до риболовните кораби, плаващи под знамето на държава — членка на Европейския съюз, и регистрирани на територията на Европейския съюз, освен когато е предвидено друго.
 4. Придобиване на недвижимо имущество, включително земя
 В някои държави–членки на Европейския съюз, могат да се прилагат ограничения по отношение на придобиването на недвижимо имущество, включително земя, от юридически лица, контролирани от


text:
физически или юридически лица от Република Казахстан.
 5. Селско стопанство, включително лов
 В някои държави–членки на Европейския съюз, не се прилага национално третиране по отношение на юридически лица, контролирани от физически или юридически лица от Република Казахстан, които желаят да създадат селскостопанско предприятие; за придобиването на лозя от юридически лица, контролирани от физически или юридически лица от Република Казахстан, трябва да се направи уведомление или, ако е необходимо, да се издаде разрешение.
 6. Дейности, свързани с аквакултури
 Не се прилага национално третиране по отношение на дейностите, свързани с аквакултури, на територията на Европейския съюз.
 7. Добиване и обработване на материали, свързани с ядрения разпад или ядрения синтез, или материали, от които те се извличат
 В някои държави–членки на Европейския съюз, могат да се прилагат ограничения.
 (1) Член 64 от Закон No 415 от 13 май 2003 г. относно акционерните дружества в Република Казахстан и член 12 от Закон No 220-I от 22 април 1998 г. относно дружествата с ограничена отговорност и дружествата с допълнителна отговорност в Република Казахстан.
 ПРИЛОЖЕНИЕ II
 ОГРАНИЧЕНИЯ, ПРИЛАГАНИ ОТ РЕПУБЛИКА КАЗАХСТАН, В СЪОТВЕТСТВИЕ С ЧЛЕН 48, ПАРАГРАФ 2
 Юридическо лице в Европейския съюз, привличащо лица, преместени по вътрешнокорпоративен трансфер, в сектори, които не са свързани с предоставянето на услуги, трябва да участва в производството на стоки (1).
 Наемането на служители, прехвърлени чрез вътрешнокорпоративен трансфер като ръководители и специалисти, трябва да изпълнява изискванията на теста за икономическа необходимост (2). След като минат пет години от присъединяването на Република Казахстан към СТО, тестът за икономическа необходимост не се прилага (3).
 Броят на служителите, прехвърлени чрез вътрешнокорпоративен трансфер, не трябва да надхвърля 50 % от общия брой на изпълнителните директори, ръководителите и специалистите в рамките на всяка категория в дружества с най-малко трима служители.
 Влизането и временният престой на лица, преместени по вътрешнокорпоративен трансфер, от всяка от страните се разрешават за срок от три години въз основа на разрешенията, издавани от упълномощения орган всяка година.
 (1) Привличането на лица, преместени по вътрешнокорпоративен трансфер, в контекста на договори за извършването на подземни дейности се осъществява в съответствие с Протокола за присъединяването на Република Казахстан към СТО.
 (2) Разрешение за работа се издава единствено след като приключи търсенето на подходящи кандидати в базата данни на компетентния орган и след като бъде публикувана обява за свободно работно място в средствата за масово осведомяване. Тези процедури отнемат не повече от един месец. Разрешение за служител, прехвърлен чрез вътрешнокорпоративен трансфер, се предоставя след приключването на тези процедури, освен ако дружеството е намерило местен кандидат, който отговаря на изискванията.
 (3) Всички останали изисквания и законови и подзаконови актове относно влизането, престоя и работата продължават да се прилагат.
 ПРИЛОЖЕНИЕ III
 ОБХВАТ НА ГЛАВА 8 (ДЪРЖАВНИ ПОРЪЧКИ) ОТ ДЯЛ III (ТЪРГОВИЯ И СТОПАНСКА ДЕЙНОСТ)
 ЧАСТ 1
 ДЪРЖАВНИ СУБЕКТИ НА ЦЕНТРАЛНО РАВНИЩЕ, ЧИИТО ПОРЪЧКИ СА ОБХВАНАТИ
 Прагове по член 120, параграф 2, буква в) от настоящото споразумение:
 300 000 специални права на тираж (СПТ) за стоки и за услуги, различни от строителните услуги (част 4 и част 5 от настоящото приложение)
 7 милиона СПТ за строителни услуги (част


text:
6 от настоящото приложение)
 За Европейския съюз:
 Държавни субекти на централно равнище в държавите — членки на Европейския съюз, изброени в приложение 1 на Европейския съюз към Допълнение 1 към Споразумението на СТО за държавните поръчки. Глава 8 (Държавни поръчки) на дял III (Търговия и стопанска дейност) от настоящото споразумение не обхваща субектите, отбелязани със звездичка (*) в този списък, нито посочените в него министерства на отбраната.
 Бележка:
 Списъкът на възложителите обхваща също така всички субекти, които са подчинени на включените в списъка възложители, от една държава — членка на Европейския съюз, при условие че тези подчинени субекти нямат отделна правосубектност.
 За Република Казахстан:
 —
 Министерство на инвестициите и развитието на Република Казахстан
 —
 Министерство на енергетиката на Република Казахстан
 —
 Министерство на земеделието на Република Казахстан
 —
 Министерство на националната икономика на Република Казахстан
 —
 Министерство на външните работи на Република Казахстан
 —
 Министерство на здравеопазването и социалното развитие на Република Казахстан
 —
 Министерство на финансите на Република Казахстан
 —
 Министерство на правосъдието на Република Казахстан
 —
 Министерство на образованието и науката на Република Казахстан
 —
 Министерство на културата и спорта на Република Казахстан
 —
 Финансова комисия за контрол върху изпълнението на държавния бюджет
 —
 Агенция по въпросите на държавната служба и борбата с корупцията на Република Казахстан
 —
 Национален център за права на човека.
 Бележка:
 Организирането и провеждането на процедури за поръчки за посочените по-горе държавни органи могат да се извършват от една-единствена институция, определена в съответствие със законодателството на Република Казахстан.
 ЧАСТ 2
 ДЪРЖАВНИ СУБЕКТИ НА РЕГИОНАЛНО И МЕСТНО РАВНИЩЕ, ЧИИТО ПОРЪЧКИ СА ОБХВАНАТИ
 Прагове по член 120, параграф 2, буква в) от настоящото споразумение:
 400 000 специални права на тираж (СПТ) за стоки и за услуги, различни от строителните услуги (части 4 и 5 от настоящото приложение)
 7 милиона СПТ за строителни услуги (част 6 от настоящото приложение)
 За Европейския съюз:
 Всички държавни субекти на регионално равнище в държавите — членки на Европейския съюз
 Бележки:
 За целите на настоящото споразумение „държавни субекти на регионално равнище“ означава възложители на административните единици на ниво 1 и ниво 2 по NUTS, както е посочено в Регламент (ЕО) No 1059/2003 на Европейския парламент и на Съвета от 26 май 2003 г. за установяване на обща класификация на териториалните единици за статистически цели (NUTS) (1).
 За Република Казахстан:
 —
 Администрация на Алматинска област
 —
 Администрация на Атърауска област
 —
 Администрация на Актобенска област
 —
 Администрация на Акмолинска област
 —
 Администрация на Източноказахстанска област
 —
 Администрация на Жамбилска област
 —
 Администрация на Западноказахстанска област
 —
 Администрация на Карагандинска област
 —
 Администрация на Къзълординска област
 —
 Администрация на Кустанайска област
 —
 Администрация на Мангистауска област
 —
 Администрация на Павлодарска област
 —
 Администрация на Северноказахстанска област
 —
 Администрация на Южноказахстанска област
 —
 Администрация на град Астана.
 —
 Администрация на град Алмати.
 Бележка: Организирането и провеждането на процедури за поръчки за посочените по-горе държавни органи могат да се извършват от една-единствена институция, определена в съответствие със законодателството на Република Казахстан.
 ЧАСТ 3
 ВСИЧКИ ДРУГИ СУБЕКТИ, ЧИИТО ПОРЪЧКИ СА ОБХВАНАТИ
 (няма)
 ЧАСТ 4
 ОБХВАНАТИ СТОКИ
 За


text:
Европейския съюз и Република Казахстан:
 1.
 Настоящото споразумение се прилага по отношение на поръчки за всички стоки от субектите, посочени в части 1—3 от настоящото приложение, освен ако в настоящото споразумение не е посочено друго.
 2.
 Списък на стоките, посочени в член 137 от настоящото споразумение
 Кодовете по ХС от номенклатурата на Хармонизираната система за описание и кодиране на стоките на Световната митническа организация (ХС), посочени в таблицата по-долу, показват стоките, посочени в член 137 от настоящото споразумение. Описанието е дадено само за информация.
 No
 Кодове по ХС
 Групи от стоки
 1
 от 0401 до 0402
 Мляко и сметана
 2
 от 0701 до 0707
 Някои зеленчуци, годни за консумация
 3
 от 2501 до 2530
 Изделия от други неметални минерални суровини
 4
 от 2801 до 2940
 Някои химични вещества и химични продукти
 5
 от 3101 до 3826
 Някои химични вещества и химични продукти
 6
 3917
 Пластмасови тръби и маркучи и техните принадлежности
 7
 4801
 Вестникарска хартия, на роли или на листове
 8
 4803
 Тоалетна хартия или салфетки за почистване на грим, хартия за подсушаване на ръце или пелени и други изделия от хартия за хигиена в домакинството — за кухненски или санитарни цели
 9
 от 5101 до 6006
 Текстилни материали и изделия от тях
 10
 от 7201 до 8113
 Неблагородни метали и изделия от тези метали
 11
 от 8201 до 8311
 Метални изделия, без машини и оборудване
 12
 8429
 Самоходни булдозери, грейдери, скрепери, механични лопати, екскаватори, товарачни машини и товарачни механични лопати, трамбовъчни машини и компресорни пътни валяци
 13
 от 8501 до 8517
 Машини и оборудване
 14
 от 8535 до 8548
 Електрооборудване
 15
 870130
 Верижни трактори
 16
 870190
 Други в 8701 Трактори (различни от тракторите по позиция 8709)
 17
 8702
 Автомобилни превозни средства за транспорт на десет или повече човека, включително шофьора
 18
 8703
 Пътнически автомобили и други автомобилни превозни средства, предназначени за транспорт на хора (различни от тези от No 8702), включително товаропътническите и състезателните автомобили
 19
 8704
 Автомобилни превозни средства за транспорт на стоки
 20
 8705
 Автомобилни превозни средства за специални цели, различни от тези, които са предназначени главно за транспорт на хора или стоки (например коли за пътна помощ, камиони-кранове, пожарни коли, камиони-бетонобъркачки, коли за почистване на улиците, коли-разпръсквачки, коли-ателиета, коли-флуорографи)
 21
 8716
 Ремаркета и полуремаркета за всякакви превозни средства; други неавтомобилни превозни средства; техните части
 22
 8802
 Хеликоптери и космически превозни средства
 23
 940350
 Мебели от дърво от видовете, използвани в спалните
 24
 9405
 Осветителни тела и оборудване за осветление
 ЧАСТ 5
 ОБХВАНАТИ УСЛУГИ
 За Европейския съюз и Република Казахстан:
 Настоящото споразумение се прилага за поръчки от субектите, изброени в части 1—3 от настоящото приложение, за следните услуги, които са определени в съответствие с раздел 51 от Временната централна класификация на продуктите на Организацията на обединените нации (CPCprov), съдържаща се в Отрасловата класификация в сферата на услугите СТО (MTN.GNS/W/120) (2):
 Описание
 Референтен No в CPCprov
 Далекосъобщителни услуги
 752 (3)
 Услуги по финансов одит
 86211
 Услуги по одит на счетоводни отчети
 86212
 Услуги по проучване на пазари
 86401
 Консултантски услуги в сферата на управлението
 865
 Услуги, сродни на


text:
консултантските услуги в сферата на управлението;
 866 (4)
 Архитектурни услуги
 8671
 Инженерингови услуги
 8672
 Интегрирани инженерингови услуги
 8673
 Услуги по градоустройствено планиране и ландшафтна архитектура
 8674
 Свързани научни и технически консултантски услуги
 8675 (5)
 Бележка:
 Обхванатите услуги подлежат на ограничения и условия, посочени в Списъка със специфичните задължения по ГАТС на всяка от страните.
 ЧАСТ 6
 ОБХВАНАТИ СТРОИТЕЛНИ УСЛУГИ
 За Европейския съюз и Република Казахстан:
 Настоящото споразумение се прилага по отношение на поръчки, възлагани от субектите, посочени в части 1—3 от настоящото приложение, за всички строителни услуги, изброени в CPCprov.
 Бележка:
 Обхванатите услуги подлежат на ограничения и условия, посочени в Списъка със специфичните задължения по ГАТС на всяка от страните.
 ЧАСТ 7
 ОБЩИ БЕЛЕЖКИ
 За Европейския съюз:
 1.
 Глава 8 (Държавни поръчки) на дял III (Търговия и стопанска дейност) от настоящото споразумение не обхваща:
 а)
 поръчки за селскостопански продукти, направени в контекста на програми за подпомагане на селското стопанство и програми за изхранване на населението (например продоволствена помощ, включително спешна помощ за пострадали); и
 б)
 поръчки за закупуване, разработване, създаване или съвместно създаване на програмни материали от радио- и телевизионни оператори и договори за време за излъчване.
 2.
 Поръчки от възложители, обхванати от част 1 и част 2 от настоящото приложение, във връзка с дейности в областта на питейната вода, енергетиката, транспорта и пощенския сектор, не са обхванати от настоящото споразумение, освен ако не са обхванати от част 3 от настоящото приложение.
 3.
 По отношение на островите Оланд се прилагат специалните условия от Протокол No 2 относно Аландските острови към Договора за присъединяване на Австрия, Финландия и Швеция към Европейския съюз.
 4.
 Що се отнася до поръчки, възлагани от субекти в сферата на отбраната и сигурността, обхватът е ограничен до нечувствителни материали и материали, различни от военните.
 5.
 Поръчки от възложители за компоненти от стоки или услуги във връзка с други поръчки, които не са обхванати от настоящото споразумение, не се считат за обхванати поръчки.
 За Република Казахстан:
 1.
 Глава 8 (Държавни поръчки) на дял III (Търговия и стопанска дейност) от настоящото споразумение не обхваща:
 а)
 поръчки за селскостопански продукти, направени в контекста на програми за подпомагане на селското стопанство, включително поръчки за целите на продоволствената сигурност, и програми за изхранване на населението (например продоволствена помощ, включително спешна помощ за пострадали);
 б)
 поръчки за закупуване, разработване, създаване или съвместно създаване на програмни материали от радио- и телевизионни оператори и договори за време за излъчване;
 в)
 поръчки за стоки, дейности и услуги съгласно член 41, параграф 3 от Закон No 303-III за държавните поръчки от 21 юли 2007 г., когато тези поръчки са свързани с информация, която е държавна тайна;
 г)
 поръчки в сферата на научните изследвания и изследването на космоса за мирни цели и в контекста на международното сътрудничество за изпълнение на съвместни проекти и програми за дейности в космическото пространство;
 д)
 поръчки за стоки, дейности и услуги, които се предоставят изключително от естествен монопол или държавен монопол; или
 е)
 поръчки за финансови услуги, освен ако това не е посочено в част 5 от настоящото приложение.
 2.
 Глава 8 (Държавни


text:
поръчки) на дял III (Търговия и стопанска дейност) от настоящото споразумение не се прилага по отношение на преференции, предоставяни на малки предприятия, на предприятия — собственост на представители на малцинства, или на предприятия, в които работят лица със специални нужди. „Преференция“ означава всяка форма на преференция като например изключителното право за предоставяне на стока или услуга или всякаква преференция, свързана с цената.
 3.
 Глава 8 (Държавни поръчки) на дял III (Търговия и стопанска дейност) от настоящото споразумение не обхваща поръчки, възлагани от обхванат субект от името на необхванат субект.
 4.
 Поръчки от възложители за компоненти от стоки или услуги във връзка с други поръчки, които не са обхванати от настоящото споразумение, не се считат за обхванати поръчки.
 5.
 Поръчки от възложители, обхванати от част 1 и част 2 от настоящото приложение, във връзка с дейности в областта на питейната вода, енергетиката, транспорта и пощенския сектор, не са обхванати от настоящото споразумение, освен ако не са обхванати от част 3 от настоящото приложение.
 (1) ОВ L 154, 21.6.2003 г., стр. 1.
 (2) С изключение на услуги, чието предоставяне възложителите трябва да възложат на друг субект на основание изключително право, установено с публикувана законова, подзаконова или административна разпоредба.
 (3) Що се отнася до Република Казахстан, с изключение на местните далекосъобщителни услуги и радиосъобщителни услуги, включително сателитна комуникация, различни от услугите, предоставяни от чужди сателитни оператори на юридически лица в Република Казахстан, притежаващи лиценз за далекосъобщителни услуги, както е предвидено в Списъка със специфичните задължения на Република Казахстан по ГАТС.
 (4) С изключение на арбитражни и помирителни услуги.
 (5) С изключение на земемерски дейности с цел определянето на законни граници, въздушно заснемане и въздушно картографиране) и с изключение на СРС 86754, както е предвидено в Списъка със специфичните задължения на Република Казахстан по ГАТС
 ПРИЛОЖЕНИЕ IV
 СРЕДСТВА ЗА ПУБЛИКУВАНЕТО НА ИНФОРМАЦИЯ И ОБЯВЛЕНИЯ ЗА ПОРЪЧКИ ПО ГЛАВА 8 (ДЪРЖАВНИ ПОРЪЧКИ) ОТ ДЯЛ III (ТЪРГОВИЯ И СТОПАНСКА ДЕЙНОСТ)
 ЧАСТ 1
 СРЕДСТВА ЗА ПУБЛИКУВАНЕТО НА ИНФОРМАЦИЯ ЗА ПОРЪЧКИ
 За ЕВРОПЕЙСКИЯ СЪЮЗ:
 ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
 http://simap.europa.eu
 БЕЛГИЯ
 Закони, кралски укази, министерски постановления, циркулярни писма на министерства — le Moniteur Belge
 Съдебна практика — Pasicrisie
 БЪЛГАРИЯ
 Закони и подзаконови актове — Държавен вестник (State Gazette)
 Съдебни решения — www.sac.government.bg
 Административни решения с общо приложение и всякакви процедури — www.aop.bg и www.cpc.bg
 ЧЕШКА РЕПУБЛИКА
 Закони и подзаконови актове — Sbírka zákonů České republiky (Сборник закони на Чешката република)
 Решения на Службата за защита на конкуренцията — Сборник решения на Службата за защита на конкуренцията
 ДАНИЯ
 Закони и подзаконови актове — Lovtidende
 Съдебни решения — Ugeskrift for Retsvaesen
 Административни решения и процедури — Ministerialtidende
 Решения на Апелативния комитет по възлагането на обществени поръчки — Konkurrencerådets Dokumentation
 ГЕРМАНИЯ
 Законодателство и подзаконови актове — Bundesanzeiger
 Съдебни решения: Entscheidungsammlungen des Bundesverfassungsgerichts, Bundesgerichtshofs, Bundesverwaltungsgerichts,
 Bundesfinanzhofs sowie der Oberlandesgerichte
 ЕСТОНИЯ
 Закони, подзаконови актове и административни решения с общо приложение: Riigi Teataja
 Съдебни решения на Върховния съд на Естония: Riigi Teataja (част 3)
 ИРЛАНДИЯ
 Законодателство и подзаконови актове — Iris Oifigiuil (Официален вестник на ирландското правителство)
 ГЪРЦИЯ
 Официален вестник на Република Гърция —


text:
Εφημερίδα της Κυβερνήσεως της Ελληνικής Δημοκρατίας
 ИСПАНИЯ
 Законодателство — Boletin Oficial des Estado
 Съдебни решения — няма официално публикуване
 ФРАНЦИЯ
 Законодателство — Journal Officiel de la République française
 Съдебна практика — Recueil des arrêts du Conseil d'Etat
 Revue des marchés publics
 ХЪРВАТИЯ
 Narodne novine — http://www.nn.hr
 ИТАЛИЯ
 Законодателство — Gazetta Ufficiale
 Съдебна практика — няма официално публикуване
 КИПЪР
 Законодателство — Официален вестник на Републиката (Επίσημη Εφημερίδα της Δημοκρατίας)
 Съдебни решения: Решения на Върховния съд — Държавна печатница (Αποφάσεις Ανωτάτου Δικαστηρίου 1999 — Τυπογραφείο της Δημοκρατίας)
 ЛАТВИЯ
 Законодателство — „Latvijas Vēstnesis“ (Официален вестник)
 ЛИТВА
 Закони, подзаконови актове и административни разпоредби — Официален вестник („Valstybės Žinios“) на Република Литва
 Съдебни решения, съдебна практика — Бюлетин на Върховния съд на Литва„Teismų praktika“; Бюлетин на Върховния административен съд на Литва„Administracinių teismų praktika“
 ЛЮКСЕМБУРГ
 Законодателство — Memorial
 Съдебна практика — Pasicrisie
 УНГАРИЯ
 Законодателство — Magyar Közlöny (Официален вестник на Унгария)
 Съдебна практика — Közbeszerzési Értesítő — a Közbeszerzések Tanácsa
 Hivatalos Lapja (Бюлетин за възлагане на обществени поръчки — Официален вестник на Съвета по възлагане на обществени поръчки
 МАЛТА
 Законодателство — Government Gazette (Държавен вестник)
 НИДЕРЛАНДИЯ
 Законодателство — Nederlandse Staatscourant и/или Staatsblad
 Съдебна практика — няма официално публикуване
 АВСТРИЯ
 Законодателство — Österreichisches Bundesgesetzblatt Amtsblatt zur Wiener Zeitung
 Съдебни решения, съдебна практика — Sammlung von Entscheidungen des Verfassungsgerichtshofes
 Sammlung der Entscheidungen des Verwaltungsgerichtshofes -administrativrechtlicher und finanzrechtlicher Teil
 Amtliche Sammlung der Entscheidungen des OGH in Zivilsachen
 ПОЛША
 Законодателство — Dziennik Ustaw Rzeczypospolitej Polskiej (Сборник закони — Република Полша)
 Съдебни решения, съдебна практика — „Zamówienia publiczne w orzecznictwie. Wybrane orzeczenia zespołu arbitrów i Sądu Okręgowego w Warszawie“ (Избрани решения на арбитражните съдилища и на Окръжния съд във Варшава)
 ПОРТУГАЛИЯ
 Законодателство — Diário da República Portuguesa 1a Série A e 2a série
 Съдебни публикации — Boletim do Ministério da Justiça
 Colectânea de Acordos do SupremoTribunal Administrativo
 Colectânea de Jurisprudencia das Relações
 РУМЪНИЯ
 Закони и подзаконови актове — Monitorul Oficial al României (Официален вестник на Румъния)
 Съдебни решения, административни решения с общо приложение и други процедури — www.anrmap.ro
 СЛОВЕНИЯ
 Законодателство — Държавен вестник на Република Словения
 Съдебни решения — няма официално публикуване
 СЛОВАКИЯ
 Законодателство — Zbierka zákonov (Сборник закони)
 Съдебни решения — няма официално публикуване
 ФИНЛАНДИЯ
 Suomen Säädöskokoelma — Finlands Författningssamling (Сборник с нормативни актове на Финландия)
 ШВЕЦИЯ
 Svensk Författningssamling (Сборник със законодателни актове на Швеция)
 ОБЕДИНЕНО КРАЛСТВО
 Законодателство — HM Stationery Office
 Съдебна практика — Law Reports
 „Публични образувания“ — HM Stationery Office
 За РЕПУБЛИКА КАЗАХСТАН:
 Интернет страница на Република Казахстан относно държавните поръчки http://goszakup.gov.kz
 Система за правна информация за регулаторните правни актове на Република Казахстан http://adilet.zan.kz
 ЧАСТ 2
 СРЕДСТВА ЗА ПУБЛИКУВАНЕ НА ОБЯВЛЕНИЯТА
 За Европейския съюз:
 Официален вестник на Европейския съюз http://simap.europa.eu
 За Република Казахстан:
 Интернет страница на Република Казахстан относно държавните поръчки http://goszakup.gov.kz
 ПРИЛОЖЕНИЕ V
 ПРОЦЕДУРЕН ПРАВИЛНИК ЗА АРБИТРАЖНОТО ПРОИЗВОДСТВО ПО ГЛАВА 14 (УРЕЖДАНЕ НА СПОРОВЕ) ОТ ДЯЛ III (ТЪРГОВИЯ И СТОПАНСКА ДЕЙНОСТ)
 Общи разпоредби
 1.
 В глава 14 (Уреждане на спорове) на дял III (Търговия и стопанска дейност) от настоящото споразумение и съгласно тези правила:
 а)
 „съветник“ означава лице, ангажирано от една от страните по спора да